બીજો મોટો લોચો છે સપોર્ટિંગ કાસ્ટનો. વિદ્યા બાલન પોતાના પાત્રને ન્યાય કરવા માટે ખાસ્સી મહેનત કરે છે, પરંતુ એક તો તેનું પાત્ર નબળું લખાયું છે અને ઉપરથી ફિલ્મમાં સક્ષમ કલાકારો હોવા છતાં તેને કોઈની મદદ મળતી નથી. ઈવન વિદ્યા બાલનની ઑપોઝિટ રહેલો (‘ફુકરે’ ફેમ) અલી ફઝલ પણ સાવ નબળો સાબિત થાય છે. આપણને વિશ્વાસ ન આવે કે આખી ‘રામ-લીલા’ ફિલ્મમાં ખોફનો માહોલ ફેલાવી દેનારાં સુપ્રિયા પાઠક કપૂર જેવાં ધરખમ અભિનેત્રી હોવા છતાં તેમને તદ્દન વેડફી નાખવામાં આવ્યાં છે. એ ઉપરાંત રાજેન્દ્ર ગુપ્તા, તન્વી આઝમી, ઝરીના વહાબ જેવાં ચરિત્રઅભિનેતાઓ છે; પણ તેમની પાસે પણ છૂટક મેલોડ્રામા સિવાય ખાસ કામ લેવામાં નથી આવ્યું. કિરણકુમાર થોડી આશા જન્માવે છે, પણ ક્લાઇમૅક્સ સુધી પહોંચતાંમાં તો તે પણ હાંફી જાય છે. અર્જન બાજવા અને બેનાફ દાદાચાનજી (‘બા બહૂ ઔર બેબી’ની ‘બેબી’) પણ ઠીક છે મારા ભૈ.